text:
Tra cualchi zornade al cole l’aniversari dal taramot. Ognidun di nô si visarà in forme divierse di chel 6 di Mai. Po dopo, a saran lis manifestazion publichis a ricuardâ la tragjedie e la ricostruzion. A saran une prove gjenerâl di ce che nus spiete il prossims an, cuant che a colaran i 40 agns dal Orcolat.
Ancjemò une volte, ma di sigûr cun plui borie, viodude la impuartance dal aniversari, i sorestants a fevelaran di rapuarts tra istituzions e ricostruzion, di solidarietât nazionâl, di “chel spirt che al coventarès cumò par dâi cuintri ae crisi”, une frasute che a doprin dispès tant Serracchiani che Tondo.
Peraulis par platâ chê che e je stade la vere fuarce par tirâsi fûr dal sdrumament: la unitât di popul e la sô determinazion a jessi protagonist de rinassite.
Plui a passin i agns, e plui al è clâr il dissen di sierâ la storie e la esperience dal taramot tal cjanton dal ricuart, une pagjine di lei di corse e cence fâ capî ce che al è scrit, soredut aes gnovis gjenerazions.
La ricete e je facile: dome un tic di retoriche, parcè che e pues deventâ pericolose, un grum di disinformazion cuinçade cun tantis clamadis ae responsabilitât, al jessi “democratichementri” sotans ai sorestants.
Un esempli par ducj: i sindics a son stâts di sigûr tra i protagoniscj de ricostruzion. Noaltris o zontìn che a àn podût jessi cussì daûr de pression de int, des assembleis di paîs, ma lassìn pierdi cumò e tornìn ai sindics dal taramot. Un esempli di rapuart just cu la Regjon, une deleghe che e à permetût di bati la burocrazie, di tornâ a fâ sù cjasis e fabrichis. Piçui comuns, tant che e je la nestre realtât furlane, ma grancj tal meti in vore un alc come che nissun altri in Italie e in Europe al jere rivât a fâ.
Vuê chel sisteme che ducj, apont a peraulis, a puartin tant che esempli, al ven strucjât de riforme dai ents locâi, dulà che la autonomie e ven sacrificade al centralisim e ae pseudologjiche dai numars.
O sin clârs fin insom: cun chest resonament, cun cheste ideologjie “razionaliste”, Vençon nol sarès stât ricostruît, dute le pedemontane nancje: lis ruspis a jerin bielzà prontis, e ancje lis cjartis topografichis, par puartâ dute la int tai gnûfs comprensoris de Pontebane.
Cence chê int che e disè di no, cumò al sarès un altri Friûl, anzit nol sarès plui.
Al à reson Belci, segretari regjonâl de Cgil, tal domandâ di istituî une zornade a ricuart dal taramot. Nol dîs la date.
Noaltris le savìn: il trê di Avrîl.
Pre Checo Placerean le veve sielzude tal 1977 par celebrâ, te zornade de nassite de Patrie dal Friûl, la rinassite dal popul furlan dopo il taramot.
Ven a stâi che ricuardâ il taramot, la ricostruzion, al è dutun cul ricognossi la fuarce identitarie di chel popul che sui siei cartei al scriveve: “Il Friûl nol sarà il Belice”. ❚
Redazion
Par no dismenteâ l’orcolat............
Tra cualchi zornade al cole l’aniversari dal taramot. Ognidun di nô si visarà in forme divierse di chel 6 di Mai. Po dopo, a saran lis manifestazion publichis a ricuardâ la tragjedie e la ricostruzion. A saran une prove gjenerâl di ce che nus spiete il prossims an, cuant che a colaran i 40 agns dal Orcolat.


c: text/html

text:
Un madrac cu lis gjambis
La miserie
di piçul
ti insegnin che e je no vê di mangjâ
di durmî
di fâ ce che tu âs voie di fâ.
E sigure, o ai simpri pensât che a vedin reson.
Podopo ti capita di smontâ de biciclete,
Simpri di corse,
nol sedi mai che tu regalis timp a cincuante lavôrs che tu fasis
e tu ti imberdeis tal cestin de bici
e ti si sbreghi i bregons.
E alore li,
tu capissis di une altre miserie
une miserie che ti fâs porconâ,
par che di bregon biei cussì tu ‘nt vevis un pâr sôl
per che no tu puedis lâ compra altri,
par bêçs, o ancje dome,
par timp,
che no tu âs,
par che chel pôc che ti vanze
ti somee un scandul doprâlu e straçâlu par lâ tor pai negozis
a viodi robis che no tu puedis cjolti
o che se tu ti cjolis ti fasin pensâ che al jere miôr di no.
E tu pensis ancjemò che nol è dome il porconâ
la miserie vere
ma chel preocupâsi dome dai bregons,
nancje inacuarzisi che tu ti sês fat un sbrego te gjambe
tant,
in fin dai conts
la piel je di rive jù
e torne dongje di bessole…
Ma dopo
tu pensis che forsit sì
e je miserie
ma tu puedis ancjemò vê une mari vive
che je contente di zontati un blec,
brut
ridicul
cui colôr che no centrin nuie
un Pimpa verde militâr che vignarà fûr tant che un madrac cu lis gjambis
e jo
pardabon
ju metarai inmò, che bregons
e o pensavi che il metiu
il no vergnognâsi
il sbatisi i coions dal mont
e dai siei derivâts
e je un ricjece che tu puedis tignî simpri in sachete
ancje se tu fossis crot.

robotstxt: allowed

filter: keep


text:
Une rassegne storiche ma simpri plui zovine
sot la direzion di Claudio Mansutti
Al jere il 1991 cuant che al è tacât il festival musicâl de Cjargne Carniarmonie. Si fasevin cuatri, cinc concierts, no di plui, e tes primis edizions il public nol jere – a dile dute – cetant numerôs. Cumò a son passâts trente agns, e di concierts in cartelon in cheste edizion festezade a son ben 54, dai 15 di Lui ai 5 di Setembar, in mancul di doi mês! E al è simpri plen di int, ancje se la pandemie e à limitât lis presincis. Un “crescendo”, come che si dîs tal cjamp de musiche, o ben un cressi salt che di volte in volte al à puartât Carniarmonie a organizâ datis cun artiscj impuartants, dal teritori e dal forest, no dome in Cjargne ma ancje in Val Cjanâl e Cjanâl dal Fier, e chest an un apontament al è ancje in Austrie, a Dellach Im Gailtal, cemût che al è stât tal Lui a pene passât.
◆ Il diretôr artistic Claudio Mansutti, clarinetist furlan di grande nomee in plui che diretôr artistic de Fondazion Luigi Bon di Culugne e sorintendent de FVG Orchestra, nol plate la sodisfazion tal constatâ che aromai Carniarmonie e je jentrade – e di un biel pieç – a plen titul tra lis rassegnis culturâls plui impuartantis e vivarosis de Regjon, di rivâ a cjapâ dentri ducj i comuns de Cjargne e no dome, cun events di grande cualitât e nons di ponte tal panorame de musiche classiche, jazz, di contaminazion, contemporanie.
◆ «Chest an – nus conte Mansutti – pai trente agns di Carniarmonie o vin volût fâ nô un regâl ae manifestazion, fasintle deventâ “Il Festival dai Festivals”. Parcè che, in particolâr in cheste edizion, a son cetantis lis iniziativis di musiche e di culture organizadis di bande di altris realtâts e che nô o promovìn cun grant plasê. Dentri di Carniarmonie, di fat, o vin datis dal Festival Anciuti di Fors Disore, dal Saxophon Festival di Pontêbe, La lungje gnot des plêfs in Cjargne, apontaments dal Ent Regjonâl Teatrâl, de Mozartine di Paulâr, de FVG Orchestra cun “Accordi Musicali”, l’incubadôr di musiche e artesanât “La musiche dal len”, events di Risonanze Festival di Malborghet Valbrune, il Cjamin Celest che al cjape dentri dut il Friûl, la Mostre di Dieç e vie indenant. Tantis, ma tantis bielis robis, di vignî sù a viodi e a scoltâ».
Dificil rivâ adore di fâ un struc dai plui di cincuante concierts di cheste edizion 2021, e di fat nancje no provìn. Il sît internet carniarmonie.it al conte e al spieghe dut cun grande precision.
O tignìn invezit a ricuardâ i lûcs indulà che si fasin i concierts: lis plêfs antighis de Cjargne, lis grandis glesiis tant che i domos, lis abaziis come chê di Mueç, lis bielis gleseutis di tantis frazions, i museus, tant che chel Cjargnel di Tumieç, il pôl di Rabil, i teatris e lis salis polifunzionâls. Ma ancje lûcs tal viert, come i prâts sot de Mont Mariane, Malghe Pure a Dimpeç, Malghe Saisare a Malborghet, lis placis, tant che a Pontebe, Tarvis e Tumieç, o il sît archeologjic dal forum roman di Zui.
◆ Trente agns di storie, no dome musicâl ma ancje di chê vere di Cjargne, cu la sô int e i turiscj che ogni Istât a spietin e si incuintrin in cheste grande famee che il festival de mont cjargnele al à metût adun cun grant impegn e costance, cu la volontât di garantî une ufierte culturâl sul teritori in sinergjie cu lis realtâts locâls, lis associazions, lis pro loco, lis parochiis, i comuns, i artiscj e dute la int ospite. Se inmò no tu âs vût la ocasion, in trente agns, di partecipâ a un apontament di Carniarmonie, chest an no tu âs scusis. Al vûl lât a viodi e scoltât! ❚
MUSICHE. Carniarmonie: trente agns di musicheAlessio Screm
Une rassegne storiche ma simpri plui zovine


text:
Setembar – PRIME PAGJINE – L’EDITORIÂL. La Europe nus judi a dismenteâ un secul di casermis / (L)INT AUTONOMISTE. Il centralisim bon par Rome e Triest ma no pal Friûl / PAGJINE 2 – INT DI CJARGNE. Vilma Montenuovo, 102 agns che contin la storie di un popul / FANTATS E FUTÛR. A Cjanive une biele esperience didatiche che e met dongje nature e yoga / PAGJINE 3 – SINDIC JO MAME. «Il Friûl nol sarà mai metût in bande» / PAGJINE 4 – FEMINIS FURLANIS FUARTIS. Di dirigjente pe Olivetti a operadore dal disasi mentâl | Il profîl / PAGJINE 5 – PATRIARCJIS FÛR DAL ORDENARI. LA STORIE – La storie di madone Lisabete, e de lungje presonie patide sot di Fidrì Savorgnan / PATRIARCJIS FÛR DAL ORDENARI. I PROTAGONISCJ – Il destin di Zuan di Moravie, copât fûr de puarte dal Cjistiel / PAGJINE 6 – Luca Melchior, l’interès pal Friûl al devente ricercje ator pe Europe / Rivocs di furlan ancje tra lis acuilis de Mont Cjanine / PAGJINE 7 – “Patriae”, un film sul Patriarcjât spiegât ai furlans plui zovins / AUSTRIE. Ancje i pedons a àn di stâ plui atents / SLOVENIE. Slovenie ae vuide de Union europeane, ma malsigure dal propri destin / PAGJINE 8 – NATURE E AMBIENT. Il vison american, une gnove specie esotiche che e vîf in Friûl / PAGJINE 9 – SPETACUI. Teatri Stabil Furlan: tacât il progjet “Michelstaedter: la grande trasgression / PIRULIS DI MUSICHE. Lungje po! / PAGJINE 10 – LA TIERE E LA GREPIE. Cressite a cifre dople pal “Vignâl Friûl-VJ” / LIBRIS SIMPRI BOGNS. AA.VV. Senegjaturis. Cinc voris premiadis ae I e II edizion dal concors par senegjaturis in lenghe furlane, Udin, 2000 / ART TAL TAC. DrumlandUo: tiere e aghe, cîl e aiar / PAGJINE 11 – IL FRIÛL VIODÛT DAI SCRITÔRS. L’imagjinari Anonim Venezian e la storie de puare Pauline, vitime di un vecjo libertin / IL FRIÛL VIODÛT DAI SCRITÔRS. Il storic american ae scuvierte dai abûs su lis frutis inte Vignesie di Casanova ||
*** I articui a son disponibii fracant sul titul. Buine leture.


text:
Cui che al studie archeologjie lu sa ben: cjatâ un lavôr dopo de lauree al è un grum dificil; la situazion par cheste categorie di lavoradôrs e di ricercjadôrs no je des plui facilis chi in Italie, che invezit e varès di jessi la scune ideâl par professionalitâts di cheste fate. No je ancjemò une liste dai archeolics, scuasit simpri a lavorin in condizions di precarietât, sotpaiâts e cence normis di sigurece. Magari cussì no, il grant sburt al reste principalmentri la passion pe storie de nestre tiere, la emozion de scuvierte des nestris lidrîs e la voie di fâ cognossi lis testemoneancis dal passât.
E cussì dôs zovinis archeolighis furlanis (Venusia Dominici di Çuian di Puçui e Francesca Ciroi di Gonars) a àn decidût di pandi cheste lôr cognossince ancje ai plui piçui.
A VORE SUI SGJÂFS_ Si partìs duncje cuntune spiegazion des tecnichis e dai struments doprâts dai archeolics, par passâ ae cognossince de pratiche dal mosaic e de piture parietâl; po dopo si tache cul sgjâf vêr e propi, dulà che i fruts a sperimentaran la emozion di une scuvierte archeologjiche tirant fûr i “reperts”. Ae fin ducj insiemit si dedicaran ae pulizie, ae catalogazion, al disen e aes fotografiis di ce che al è stât cjatât.
La idee e je partide l’Istât passât, cuant che Francesca e à proponût intal comun di Gonars une ativitât estive pai fruts de scuele primarie; il program si disvilupave dilunc di une setemane e al cjapave dentri une part teoriche introdutive e la part plui divertente, ven a stâi il sgjâf simulât sul teren. Il lavôr al è stât preseât, sedi dai fruts sedi dal Comun che al à declarât che al tornarà a ativâlu l’an cu ven.
UN PROGJET ITINERANT_ Dopo di cheste esperience, lis dôs laureadis in Conservazion dai Bens Culturâi e cumò laureandis inte specialistiche in archeologjie li de Universitât dal Friûl, a àn decidût di metisi insiemit par disvilupâ un program di lavôr coordenât. “La idee e sarès chê di puartâ il progjetut ator pes scuelis e intai Comuns” – nus conte Venusia – “di mût di organizâ laboratoris didatics dulà che i fruts a podedin jentrâ intal mont de storie e de archeologjie in maniere divertente e costrutive. Par chest, noaltris o stin cirint di pandi il progjet e di fâlu cognossi ator, lant di persone a proponilu intai comuns e intes scuelis, mostrant lis nestris referencis e la nestre voie di fâ! O vin ancje stampât volantins simpatics dulà che i interessâts a podin subit viodi il program cu lis ativitâts e lis lezions”.
Ma altri pont particolâr di cheste iniziative al è che è je davuelzude sedi par talian sedi par furlan, par rispuindi ancje ae richieste di didatiche in marilenghe, daûr de Leç 482/99.
Duncje, il fin ultin al è chel di fâ in mût che i fruts a partecipin ad in plen ae esperience de riscuvierte dal passât e soredut de storie dal nestri teritori.
Dree Venier
ATUALITÂT – Archeologjie ancje pai fruts............
Cui che al studie archeologjie lu sa ben: cjatâ un lavôr dopo de lauree al è un grum dificil; la situazion par cheste categorie di lavoradôrs e di ricercjadôrs no je des plui facilis chi in Italie, che invezit e varès di jessi la scune ideâl par professionalitâts di cheste fate. No je ancjemò une liste dai archeolics, scuasit simpri a lavorin in condizions di precarietât, sotpaiâts e cence normis di sigurece. Magari cussì no, il grant sburt al reste principalmentri la passion pe storie de nestre tiere, la emozion de scuvierte des nestris lidrîs e la voie di fâ cognossi lis testemoneancis dal passât.


text:
Il Mont al è daûr a cambiâ e cun chel la vision de emigrazion furlane che e vûl contâsi e agjî inovantsi, par lâ indevant a jessi protagoniste e testemonie di une societât vive. Cence discreditâ dal sigûr lis ativitâts dai Fogolârs “storics” e la publicistiche floride sul teme, cu la nassite e la difusion di internet prime e dal web 2.0 dopo, a son vignudis sù e si son dadis adun gnovis “fameis” di furlans tal forest che a àn cjatât visibilitât e fuarce in rêt. In Friûl, par altri, grups no leâts aes associazions storichis de “diaspore”, a àn elaborât progjets origjinâi che, cualchi volte, a àn vût ancje la poie dai ents locâi.
PONTS DI FUARCE DI SGARFEFURLANS_ Loris Vescovo al è di agns impegnât inte ricercje dai furlans residents intes latitudins plui insolitis dal globi: di Santo Domingo ae Ucraine, de Thailandie ae Cine. Il so program «focalizât sul mont e no dome sul Friûl» – culminât inte trasmission radiofoniche “Sgarfefurlans” (za presentade ancje da La Patrie dal Friûl, ndr), ospitade su lis frecuencis internazionâls di “Radio Onde Furlane” – al à vût il gradiment dal public, tant di dismovi la atenzion de Unesco che al à patrocinade la edizion dal 2008.
L’APEL DI VESCOVO_ Ancje ae lûs de definizion dai gnûfs criteris pal finanziament dai coregjonâi tal forest di bande dal Assessorât ae Culture de Regjon Autonome Friûl – Vignesie Julie, che e ponte sul coinvolziment dai zovins midiant dal disvilup di struments di comunicazion e di informazion, Loris si è indreçât cuntun messaç di pueste eletroniche «ai zovins di Ent Friûl intal Mont che dilunc de ultime convention di Maian a àn domandât di vê plui spazi dentri dal Ent». L’ideadôr di Sgarfefurlans al vûl che e deventi «visibile e protagoniste la comunitât di zovins migrants furlans intal mont» e contâ lis lôr storiis, i lôr siums e lis lôr problematichis, disfrutant lis pussibilitâts infinidis dadis dal web 2.0, inricjît di contignûts audio e video inedits.
VOIE DI RIGNUVIMENT GJENERAZIONÂL_ Cumò che la Vierte e je aes puartis e che il messaç di pueste eletroniche di Vescovo al è daûr a svolâ tant che une cisile pal mont, il cjantautôr di Clauian al domande ae comunitât furlane dai «emigrâts/emigrants e di chei che salacor a emigraran» di esprimi il propri parê par inviâ un ricambi gjenerazionâl e un rinovament programatic dentri dai Ents e des Associazions che a rapresentin la diaspore furlane intal Mont. Chel che al è ciert, al scrîf Vescovo, ispirantsi a une vilote, al è che «Un volte o jeris voaltris, e cumò o sin ancje nô»!
Daniele Martina
ATUALITÂT – «Une volte o jeris voaltris e cumò o sin ancje nô»............
Il Mont al è daûr a cambiâ e cun chel la vision de emigrazion furlane che e vûl contâsi e agjî inovantsi, par lâ indevant a jessi protagoniste e testemonie di une societât vive. Cence discreditâ dal sigûr lis ativitâts dai Fogolârs “storics” e la publicistiche floride sul teme, cu la nassite e la difusion di internet prime e dal web 2.0 dopo, a son vignudis sù e si son dadis adun gnovis “fameis” di furlans tal forest che a àn cjatât visibilitât e fuarce in rêt. In Friûl, par altri, grups no leâts aes associazions storichis de “diaspore”, a àn elaborât progjets origjinâi che, cualchi volte, a àn vût ancje la poie dai ents locâi.


text:
Chest an a son 26 Primeveris par Carniarmonie, il festival musicâl de Cjargne che e al cjape dentri no dome otime musiche, classiche, jazz, dal mont, ma ancje lûcs, paisaçs, architeture, storie e tradizions. Un grup armoniôs tra il vivi in mont e la espression artistiche e musicâl, tal sanc de nestre int. Ospits locâi, nazionâi e internazionâi, par une lungje programazion – une vere stagjon di trê mês – che e tache ai 15 di Lui inte plêf di Cesclans di Cjavaç, par finî ai 16 di Setembar inte sale polifunzionâl di Mueç.
34 concierts in totâl, comprendude la doi dîs de rassegne La lungje gnot des plêfs in Cjargne, ven a stâi musiche corâl, religjositât e gastronomie – une mense buine e puare – intes dîs glesiis plui antighis de Cjargne. Tantis altris a son lis ativitâts paralelis che la rassegne e propon. Conseis indulà lâ, ce visitâ, indulà fâ ativitâts sportivis, ricreativis, di bessôi, cui amîs o cu la famee, dulà gustâ, cenâ, durmî. Insome, une Cjargne che midiant de musiche si mostre in dute la sô bielece, a 360 grâts.
Se l’an passât, gnocis dI arint, la cuviertine dal biel librut dal festival, indulà che si cjate dut, e je stade fate biel a pueste dal pitôr Giorgio Celiberti, chest an, no dome la cuviertine ma ancje dutis lis fotografiis presintis in ogni pagjine, a son de cetant preseade fotografe Ulderica Da Pozzo. Jê e cognòs ogni cjanton de Cjargne che e risunarà ancje de sô lûs. Juste une anticipazion sul conciert di viertidure: il duo internazionâl Ramin Brahami e Massimo Mercelli. Dute la ricje programazion si le cjate tal sît internet www.carniarmonie.it
di Alessio Screm
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Tra lis tantis specialitâts e prodots tipics de nestre Regjon, a nd’è un prodot dal nestri ort che no si cjate dome chi in Friûl ma al è fondamentâl par preparâ un dai plats plui bogns e cognossûts de regjon. Clamìnlis patatis, cartufulis o ce altri, ma cemût si fasaressial a fâ il frico cence di lôr?
In Friûl a esistin diviersis zonis che a van une vore ben par coltivâ lis patatis, che a van de provincie di Gurize a chê di Udin, fint a chê di Pordenon.
La patate e je un aliment fondamentâl pal nestri “vivi furlan”: la tradizion alimentâr dal Friûl e je plene di chescj prodots. Lis coltivazions a son presintis in dute la regjon e a produsin patatis di diviersis faturis e formis. A Davolêt, dongje Çopule, in provincie di Pordenon, di 33 agns in ca la Pro Loco, insiemi cu la Co.pro.pa (la cooperative dai produtôrs di patatis de zone), a organizin une fieste par celebrâ un dai prodots dai nestris orts che al è fondamentâl inte nestre alimentazion. Chest an si è tignude il mês di Lui e e à vût un grant sucès. Une cunvigne, fate in colaborazion cun Ersa, e à mostrât ce che di bon al pues vignî di chest aliment tradizionâl furlan.
TANTIS CUALITÂTS_ I produtôrs de cooperative a produsin patatis tipichis dal Friûl: un pôc plui piçulis dal normâl, di variis cualitâts: Marabel, Agata, Vivaldi – une vore adatis par sedi fritis, intal for o in umit; Imola, Kennebec, Virgo, Finka – a paste blancje, sutis e farinosis; Kuroda – cu la scusse rosse, buinis par fâ salatis.
Une seconde fieste, o sagre (clamìnle cul so non!) e je chê dal frico (il nestri plat, patatis, cevole e formadi) di Flaiban tal mês di Avost e che e va insiemi ai festezaments di Sante Filumene.
«In Friûl o vin simpri vût prodots bonissims e di cualitât – al dîs l’assessôr regjonâl aes risorsis rurâls, agroalimentârs e forestâls Claudio Violino – no stoi a ripetimi, parcè che al è tant che o dîs che il nestri prodot agroalimentâr al vâl. Ancje par chest motîf o stin cirint di valorizâ lis nestris produzions par mieç des sagris, che par noaltris no son une fieste e vonde, ma a son un mieç par puartâ indenant la nestre culture, ancje agroalimentâr».
Cinzia Collini
CULTURE – Cartufulis… dapardut!............
Tra lis tantis specialitâts e prodots tipics de nestre Regjon, a nd’è un prodot dal nestri ort che no si cjate dome chi in Friûl ma al è fondamentâl par preparâ un dai plats plui bogns e cognossûts de regjon. Clamìnlis patatis, cartufulis o ce altri, ma cemût si fasaressial a fâ il frico cence di lôr?


text:
A son almancul doi i elements di fonde che a coventin par che une lenghe, massime se minorizade, e puedi resisti e svilupâsi: di une bande la cussience e la determinazion de int intal doprâle, di chê altre lis politichis linguistichis metudis in vore des istituzions.
COVENTE DETERMINAZION
Par esempli, tes isulis Baleârs e te Comunitât Valenziane la mobilitazion fuarte e continuative di fameis, insegnants e realtâts associativis e à rivât a limitâ e in ciert câs a blocâ lis misuris imbastidis dai guviers de diestre spagnoliste par pidimentâ l’insegnament par catalan. Tal stât francês invezit, là che i spazis publics pes lenghis minorizadis a son pôcs, e je stade la determinazion di une part de societât a permeti il svilup di percors educatîfs a imersion par basc, breton e v.i.
IL CÂS BASC
Par chel che al rivuarde la centralitât de politiche linguistiche, baste pensâ al câs basc: il numar di cui che al fevele par euskara al cres inte Comunitât Autonome Basche là che di agns lis istituzions a invistissin su la lenghe e a svilupin politichis fuartis te scuele, tai mieçs di comunicazion e te aministrazion; al clope in Navare là che la azion politiche pe lenghe e je parziâl e dispès contraditorie; al cale tal Paîs Basc “francês” là che la valorizazion dal euskara e je discjariade cuasi dute sul associazionisim. Un esempli similâr al è chel dai ladins: politichis diviersis a àn efiets biel che diferents su la salût de lenghe. Achì i svilups plui interessants a rivin de Provincie di Trent là che tai ultins 10/15 agns si à savût invistî e legjiferâ cun inteligjence.
L’ESEMPLI DAL GAELIC
Cun di fat, par une buine politiche linguistiche, a coventin une suaze normative adate, risorsis suficientis e azions coerentis, continuadis e flessibilis. Par esempli, la situazion dal gaelic inte Republiche irlandese e mostre a clâr che lis leçs di bessolis no bastin. Il Gales invezit al è stât par agns tra i miôr in Europe, ma dopo agns di cressite la lenghe e torne a pierdi teren. Un tant al è sucedût parcè che nancje une politiche buine e je avonde se no si rive a adatâle ai mudaments de societât. E po a son lis risorsis… Trop covential invistî su la lenghe? La cifre juste nissun le à ancjemò calcolade, ma dal sigûr e je lontane dal 0,02% che il Friûl – Vignesie Julie al met pal furlan e dal zero periodic che i met il stât talian.❚
Carli Pup
SPECIÂL RICERCJE SOCIOLINGUISTICHE. Politichis linguistichis, un voli ator pe Europe............
A son almancul doi i elements di fonde che a coventin par che une lenghe, massime se minorizade, e puedi resisti e svilupâsi: di une bande la cussience e la determinazion de int intal doprâle, di chê altre lis politichis linguistichis metudis in vore des istituzions.


text:
Visitors in Fvg
Salvini: «La prioritât in Friûl e je la mafie, no i rom». Pe ocasion al larà tal cjamp rom di Udin a cirî i mafiôs.
Dopo il Tocai robât dai ongjarês e il frico dai coreans, prins timôrs pe scuvierte di une gnove tribù te Foreste Amazoniche. A àn riferît di jessi furlans.
Tondo al repliche a Salvini: «Vonde Visitors in Fvg». Salvini: «Se tu âs vinçût tu, al pues vinci ancje l'alien di Mortean».
Crisi Coopca, i socis a protestin. Un incredibil aument des venditis di forcjàs al fâs sperâ inte riprese.
Il plan regjonâl pe industrie al à di cjalâ bande l'Austrie. Lis prossimis fabrichis in Fvg a vignaràn costruidis cun l'ingrès a nord.
Blocade l'uniche teleferiche dulà che si pues schiâ in Friûl. Chês altris a continuin a funzionâ ben.


text:
Il document al met in evidence che il contrast tra lis diversitâts linguistichis e la idee di unitât culturâl europeane al è dome un probleme aparent. Al sotlinee la impuartance de valorizazion des diversitâts linguistichis e culturâls e al delinee la sô protezion, cun riferiment al model relazionâl sperimentât cun sucès in Friûl-Vignesie Julie.
Realizade dal Consorzi Universitari dal Friûl, dentri dal progjet “Cors di inzornament par insegnants in servizi tes lenghis furlane, slovene e todescje”.
Detais
Autôr: Marco Stolfo
Traduzions: Serling Soc. Coop.
Impagjinazion e stampe: Tipografia Marioni – Udin
Lenghe: furlan
An: 2002


text:
Se une dì o sês in Argjentine, magari propit in provincie di Cordoba, e lant a spas o capitais di lunc di un grant viâl cui arbui che us fasin ombrene; se magari, incrosant cualchidun o sintîs che us salude cuntun “Mandi”; e se magari cjalant lis vetrinis des buteghis, des becjariis o ancje su campanei des cjasis us capite di lei non come “Cargnelutti”, “Londero”, “Cragnolini”, “Della Schiava”, “Copetti”… nuie di strani: no sês rivâts dongje Glemone o sù pe Cjargne, ma cun dute probabilitât o sês rivâts a Colonia Caroya, une citadine di uns 25.000 abitants li che la metât e à origjins furlanis. O vin incuintrât Claudio Roya a Cividât, che intun dai tancj viaç che al à fat tornant in Friûl, nus à contât cuale che e je la situazion des gjenerazions furlanis nassudis tal forest.
Fevelinus de Radio FM Communicar. La radio e fâs 10 agns ai 30 di Avost: e je nassude tal 1997 par volontât di gno pari che le à volude par tignî dongje i furlans argjentins e par salvâ la culture furlane. Di fat il nestri program “Fuarce Furlans”, che cumò o viôt dome di chest parcè che o ai mancul timp di une volte, al è fat doprant la lenghe furlane. E chest e je une des trasmissions che o mandin in onde fin da inizi.
Cemût fasêso cheste trasmission?
A son 3 agns che o ricevìn un jutori de Regjon Friûl – Vignesie Julie e cheste e je la prime volte te storie di Colonia Caroya che un program di chest gjenar al ven fat cuntun contribût regjonâl. Dut chest grazie al intervent de Alef (associazion taliane dai lavoradôrs emigrâts F-VJ) che e à un circul di doi agns in ca propit li di nô e che cumò jo o soi il president.
Cemût nassie cheste esperience?
Internet nus à dât une grande man: prime o vevin altris spazis pe difusion de nestre culture furlane. O vin cjapâts i prins contats ancje cun Radio Onde Furlane e in particolâr cun Luca Peresson, che o ai cognossût propit doprant la Rêt. E prime o vin tacât cun traduzions dal furlan al castilian, ma di un pâr agns, grazie ae gnovis tecnologjiis o rivìn a ricevi e a ripeti a Colonia Caroya lis trasmissions di Radio Onde Furlane.
Duncje voaltris o sês il prin puest li che si trasmet Rof fûr dal Friûl prime dal streaming?
Eh sì e tal mieç o vin ancje un Ocean: une robe strane e straordenarie stant che dut il palinsest dai amîs di Rof a van in onde in maniere complete.
Trops sêso?
No sin in tantons, dopo dal 2001 in Argjentine o vin vût cualchi probleme e cussì o vin sielt di pontâ suntune programazion plui musicâl. Cumò o sin uns 12 personis che a fasin radio e pe trasmission Fuarce Furlans a lavorin 5: chescj a son socis Alef.
Cuale ise stade la reazion de int?
Prime dal 1997 i furlans argjentins no vevin un mieç che si dedicave a fâ in maniere specifiche la tutele e la promozion dal patrimoni culturâl e linguistic dal Friûl. La int e je stade une vore contente di cheste oportunitât di podê vê un leam diret cu lis sôs lidrîs: sintî la radio par furlan al è alc di strani, ma la int e à voie di Friûl!
Cemût ise gambiade la societât?
Fin ai agns 70/80 achì o jerin cuasi ducj furlans. Cumò si pues calcolâ che i furlans a son plui o mancul la metât. Però ti disarai che ancje tante int, che no je furlane, e presee la culture furlane e cussì tu puedis cjatâ personis che si clamin par esempli Jornet o Torres (che no son furlans), ma che a fevelin par furlan miôr di me.
Il sintîsi furlan isal un valôr?
Sì, ancje pai zovins: tai agns 90 un grup di fantats a àn tornât a dâ fuarce a dutis lis iniziativis che za si fasevin, ma che a tacavin a sintî il pês dai agns. Lôr a àn tacât a fâ manifestazions gnovis e ancje a promovi la lenghe furlane in maniere plui fuarte. Un dai grups plui atîfs di clame “Ducj insieme” e al è chel che al organize la manifestazion dal “Fûc di Sant Pieri e Pauli” une sorte di pignarûl metint dongje plui di 500 personis ancje se al faseve une vore di frêt; dopo a fasin la “Corse dal Purcit” li che a metin sù un “purcitodrom” e cheste manifestazion e clame donghe passe 3.000 personis: a son events sempliçs (ancje come il campionât di more), ma che a coventin a tignî dongje la comunitât, cun int che e rive ancje di paîs dongje, come Jesus Maria che e à passe 30.000 personis ancje chê cuntune comunitât furlane impuartante.
E la “municipalidad”, il comun cemût si compuartial?
Il sindic Nanini, che al à origjins furlanis, nus sta dongje e nus jude simpri. Il municipi par esempli al organize in prime persone la “Fieste de Vendeme” ma ancje par dutis chês altris o vin une man.
Par chei che no son mai stâts in Friûl, ce sintintial?
Prime di vignî di persone o di vê internet si veve une percezion dal Friûl che e jere leade a la idee dai nonos e di cemût che lôr lu vevin lassât: no si saveve di dut il progrès. Il Friûl al è bielon: al è dut gnûf e si viôt che al è cressût. E cui che al rive a vignî e a cognossi miôr chest gnûf Friûl al à ancje gust di lâ a cirî lis sôs origjins, di viodi i puescj di dulà che a son partîts i vons: chest al è un fat che al da une sensazion une vore fuarte, maraveose e indescrivibil.
Multimedialitât migrante
La tierce Farcadice.
Tal diari di viaç di Carlo Della Vedova e Luca Peresson si zonte une altre pagjine: Umkomaas, Sudafriche. Dopo di Colonya Caroya (Argjentine, 1998) e Charleroi (Belgjiche, 2006), il tierç documentari su la emigrazion furlane al è sbarcjât su la estreme ponte dal continent african par fanûs scuvierzi un aspiet pardabon pôc cognossût de nestre storie. Dopo de seconde vuere mondiâl un fabriche di celulose e ven in pratiche “spostade” di Tor di Zuin fintremai in Sudafriche, cun dute la sô manovalance furlane, traplantant interiis fameis. Pe prime volte però la migrazion furlane e vignive in contat cuntun paîs li che une part de societât, i neris discriminâts de Apartheid, a vivevin in situazions piês che no chei a rivavin.
A fâ paviments vie pes Americhis.
La Americhe dal Nord e à dât acet a une categorie une vore preseade: i teracîrs e i mosaiciscj dal Friûl ocidentâl. Il comun di Darbe e il Silce de regjon Friûl – Vignesie Julie, adun cun Fondazion Crup, Comunitât montane dal Friûl Ocidentâl e cul contribût de Bancje Credit Cooperatîf di Sant Zorç e Midun, a àn presentât ae fin dal 2006 une preseose testemoneance ideade e metude in vore di Irene Rubini. Une particolaritât, che si zonte al valôr documentari dal DVD, e je la sielte di realizâ il video doprant (sedi te forme orâl che tai sottitui) dome la lenghe di partence dai migrants (il furlan) e la lenghe dai paîs che a àn dât acet (l’inglês) a dute cheste int che e leve a cirî lavôr in Americhe. Si pues cussì gjoldi de contaminazion linguistiche che, come ancje di altris bandis, si son cjatâts a vê i nestris migrants e lis gjenerazions che a son nassudis ator pal mont
Rompe coions simpatics.
“O vin tacât a rompi i ûfs sul tacâ dal 2005, cun ideis gnovis e rignuvidis su la musiche popolâr europeane cun tocs e fusions particolârs di ska, rock, e de nestre musiche argjentine” cussì si presentin i “Rompe coions” un grup di Colonia Caroya tal lôr disc regjistrât sul finî dal 2006. Abel Correa, Mariano Nanini, Misael Gentilini, Ariel Fassi e Mariano Visentini al è il non di chescj musiscj fîs di migrants che ancje se di là “de grande aghe atlantiche” no si dismentein dal leam cu la Europe, tiere dai lôr vons. Intun miscliçaments di culture, scoltant il cd si ricognossin melodiis pescjadis te tradizion furlane (Il puint di Braulins) o adiriture dal repertori de gnove Musiche Furlane Fuarte (Arbe Garbe), ma ancje di nons impuartants dal panorame internazionâl come Goran Bregovi: tante buine musiche dute di scoltâ e balâ.
La origjin
Colonia Caroya al è un non che al significhe “muse di corean” te lenghe dai indigjens. Ai 15 di Març dal 1878 al è rivât il prin grup di fameis (uns 300) che si son fermadis intunte grande cjase che in chê volte e jere privade e che li cumò al è il “museu Jesuitic” (cumò patrimoni de umanitât). Tal 1879 al rive un altri grup di fameis (uns 40/50) e inmò l’an dopo (1880) une altre cincuatine. La int e rivave e restave par diviers mês ta cheste struture no jere avonde grande (al massim e varès podût tignî 50 fameis) e duncje lis feminis e i fruts a durmivin a sot tet, ma i oms a durmivin di fûr. Intune ricercje resinte, fate par podê ricostruî ducj i nominatîfs des personis che a rivarin al “museu Jesuitic, il probleme plui grant al è la mancjance dai regjistris: il timp e cualchi “incident” a àn distrut lis listis dai nons dai prins migrants di Colonia Caroya, rindint scuasit impussibil rivâ a savê cun precision trops e cui che a jerin i furlans che a tacarin a fâ cressi chest paîs.
Un cjanton di Friûl tal forestChristian Romanini
Se une dì o sês in Argjentine, magari propit in provincie di Cordoba, e lant a spas o capitais di lunc di un grant viâl cui arbui che us fasin ombrene; se magari, incrosant cualchidun o sintîs che us salude cuntun “Mandi”; e se magari cjalant lis vetrinis des buteghis, des becjariis o ancje su campanei des cjasis us capite di lei non come “Cargnelutti”, “Londero”, “Cragnolini”, “Della Schiava”, “Copetti”… nuie di strani: no sês rivâts dongje Glemone o sù pe Cjargne, ma cun dute probabilitât o sês rivâts a Colonia Caroya, une citadine di uns 25.000 abitants li che la metât e à origjins furlanis. O vin incuintrât Claudio Roya a Cividât, che intun dai tancj viaç che al à fat tornant in Friûl, nus à contât cuale che e je la situazion des gjenerazions furlanis nassudis tal forest.


text:
LUI – PRIME PAGJINE. EDITORIÂL – Parcè che o soi deventât autonomist / (L)INT FURLANE. E je ore di cjapâsi la responsabilitât / Cjamaris di cumierç: Pordenon al à pôre de invasion / PAGJINE 2 – Intal 1228 al nasseve il Parlament de Patrie dal Friûl, il prin a guviernâ in Europe / Une tesi di storie deventade libri / PAGJINE 3 – Cartei bilengâi Saf scancelâts: l’efiet Penelope de politiche linguistiche regjonâl / COGNONS DAL FRIÛL / Âfs e mîl: il gnûf progjet dal ort botanic di Udin / PAGJINE 4 – Il belanç stagjonâl di Maman, la prime trasmission par fruts dute par furlan / CJARGNE. I cinc apuestui di Domeni di Tumieç a tornin a cjase Zui / NETITI LA LENGHE / PAGJINE 5 – «Bandiera rossa la trionferà»… Chê dal Friûl però. La storie de bandiere di vuere de Patrie / Fondazione Friuli: bant pe formazion dai zovins / UN BLANC E UN NERI. 2e pontade. Ramasan cu cuccu ramasan / LA PERAULE. Spagnolet / PAGJINE 6-7 – IL LUNARI DI JUGN – SIMPRI BOGNS. Josef Marchet (Vigj Scuete) Lis predicjs dal muini, Udin, 1965 / LA POESIE. Estât a Lignan / RICETE. I Carquinyolis – Biscots catalans / DI MANGJÂ CHEL MÊS CA / TE BUTEGHE DE FERAMENTE / LA PARABULE DAL MÊS. La parabule dal siôr massepassût / IL PERSONAÇ STORIC. Josef Rosacis (Giuseppe Rosaccio) / NO SON PERAULIS PAR VECJOS. Chat / CUATRI RIDADIS / PAGJINE 8 – SLOVENIE. Cemût che e funzione la citadinance in Slovenie / FRIÛL EUROPE. Catalogne, referendum pe indipendence il prin di Otubar / Folkest 2017: 39 agns di lidrîs in musiche / PAGJINE 9 – SCOMENCÂTS PAR FURLAN. La lizerece insopuartabile dal sei / NO PAR FURLAN… MA BOGNS. Il sport de identitât, il sport de libertât | Goulamas’k, musiche ocitane resistente / Une celebrazion di unicitât e di tradizion Dal Galles, Gwenno ospite in Friûl / PAGJINE 10 – Missus: un an cui predis di Glesie Furlane. Il film documentari di Massimo Garlatti Costa / La Cjargne in Armonie: al torne il Festival! / CE MÛT CHE SI LEI LA GRAFIE FURLANE / PAGJINE 11 – IL FERÂL. La vere cariere / AVÔT DAL FRIÛL. Messe par furlan a Aquilee in ocasion de solenitât dai Sants Ermacure e Furtunât / In gracie de Provincie di Udin, donâts a 140 côrs i 50 Corâi de cristianitât todescje voltâts par furlan / PAGJINE 12 – IN CHÊ DÌ. LA ZORNADE DI UN FURLAN DAL POPUL CJAPÂT DENTRI TAL TRAMAI DE STORIE – 5e PUNTADE. Anno Domini 390. Susane, di dodis agns, fie di contadins di Flumisel, e ven convocade devant dal Patriarcje Cromazi inte Basiliche di Acuilee: vitime di une violence carnâl, e ven jê condanade al puest dal so violentadôr. | In Friûl tal 390: la floridure di aquilee | Tal mont tal 390: un grant maçalizi //
*** I articui a son disponibii fracant sul titul. Buine leture.


text:
Bit
Il bit al è la abreviazion de espression inglês binary digit, o sei cifare binarie, une informazion che e po cjapâ dome doi valôrs: 0 e 1. Par esempli, il numar 10010111 al è lunc 8 bits. Lis cifris binariis a son unitâts di base par memorizâ informazions e te teorie de informazion.
Il bit al è ancje la unitât di misure de cuantitât di informazions. Il simbul al è bit, o b.
Il bit sicu cifare binarie[cambie | modifiche il codiç]
In chest contest, il bit al rapresente la unitât di definizion di un stât logjic. Al è definît ancje sicu unitât elementâr de informazion che po jessi tratade di un ordenadôr. La rapresentazion logjiche dal bit e po contignî dome i valôrs {0, 1}. Ai fins de programazion al è ûs comun intropâ secuencis di bit in entitâts plui vastis, che puedin assumi valôrs in intervai plui amplis di chel permetût di un bit sol. Chescj trops a contegnin par solit un numar di stringhis binariis pari a une potence binarie; il plui cognossût al è il byte, che al corispuint a 8 bit, e che al costituîs la unitât di misure plui doprade tal cjamp informatic.
Il bit sicu cuantitât di informazion[cambie | modifiche il codiç]
In chest contest, il bit al rapresente la unitât di misure de cuantitât di informazion.
Cheste idee di bit e je stade introdusude de teorie de informazion par mieç di Claude Shannon tal 1948, e e je usade tal cjamp de compression di dâts.
Un bit memorizât al è come un interutôr; al po assumi il valôr "impiât" (1) o "distudât" (0). Plui in gjenerâl, il bit al è la cuantitât di informazion necessarie a distingui i doi stât l'un dal altri.


text:
Sicilie
La Sicilie (in lengha siciliane Sicilìa) e je une regjon autonome a statût speciâl de Italie insunâl. E je la plui grande isule dal Mâr Mediterani e ancje la plui grande regjon taliane. E je bagnade a Nord dal Mâr Tiren, a soreli jevât dal Mâr Joni e a Sud dal Canâl di Sicilie. Il cjâf lûc al è Palermo.
TeritoriModifiche
GjeografieModifiche
La Sicilie e à une superficie di 25.710 km2, par il 61,4 par cent colinâr; lis monts a ocupin il 24,5% dal teritori, e il restant 14,1% al è plan.
La regjon e à une intense ativitât vulcaniche, par vie de sô posizion e de sô morfologjie. I vulcans atîfs a son trê: il plui grant al è l'Etna, di 3.263 metris; la sô ativitât comprent eruzions di lavis basaltichis che sucedin a periodis di calme. Lis altri doi a son Stromboli e Vulcan.
La plane plui grande e je la plane di Catanie, di origjin diluvionâl.
ProvincisModifiche
- Provincie di Agrigjent (Girgentu)
- Provincie di Caltanissete (Nissa)
- Citât metropolitane di Catanie (Catanìa)
- Provincie di Enna (Castruggiuvanni)
- Citât metropolitane di Messine (Missina)
- Citât metropolitane di Palermo (Palemmu)
- Provincie di Raguse (Rausa)
- Provincie di Siracuse (Sarausa)
- Provincie di Trapani (Tràpani)
StorieModifiche
[...]
EconomieModifiche
[...]
TraspuartsModifiche
AutostradisModifiche
La regjon e je cuvierte di une rêt autostradâl a vonde complete:
- A18 Messine-Catanie
- A19 Palermo-Catanie
- A20 Messine-Palermo
- A29 Palermo-Mazara del Vallo-(Trapani)
E je in costruzion il trat Catanie-Siracuse de autostrade A18, il cui completament al è previodût par il 2009.
FeroviisModifiche
La rêt feroviarie e tocje dutis lis citâts plui impuartantis, ancje se lis liniis a son scuasit dutis dal XIX secul, e son stâts fats pôcs intervents di modernament: lis liniis a binari dopli a son dome uns tocs de Palermo-Messine e de Messine-Catanie-Siracuse, par un totâl di 149 chilometris su un totâl di 1.360 km.
PoliticheModifiche
In Sicilie je l'Assimbrea Riggiunali Siciliana, cu 90 deputate.
PresidentModifiche
AssessôrsModifiche
[...]
Viôt ancjeModifiche
[...]
LeamsModifiche
- (talian) Sît ufiziâl de regjon


text:
Daûr dal interès nassût pe mozion indipendentiste presentade dal «Partito Sardo D’Azione», o vin sintût il prin firmatari, l’onorevul Paolo Maninchedda (te foto a çampe), par resonâ cun lui sui temis dal indipendentisim, sedi sart che no. Paolo Maninchedda, 48 agns, al è conseîr regjonâl e professôr di Filologjie romanze ae Universitât dai Studis di Cagliari, al veve za frontade la cuistion indipendentiste vie pe campagne eletorâl, cjapant sù consens e interès ator dal teme storic dal «Partidu Sardu». La sô intenzion e jere chê di tornâ a meti fûr la istance indipendentiste te tribune politiche sarde, intune otiche moderne e positive, difûr dai folclorisims, ancje in gracie dal so blog, une vore frecuentât e vivarôs. Lu vin sintût par capî miôr lis resons de sô azion.
Nus puedial ilustrâ la vuestre mozion?
Te part introdutive si àn indiment lis responsabilitâts dal Stât talian in mert al sotsvilup atuâl de Sardegne. Tal dispositîf si impegne la Zonte regjonâl a inviâ un procès di disimpegn istituzionâl de struture statâl atuâl de Republiche taliane. La novitât e je che la part introdutive no je rievocative di responsabilitâts storichis pregressis, ma di chês resintis, ben cognossudis e presints te cussience dai sarts (par esempli, l’incuinament dai sîts industriâi plui impuartants de Sardegne; la desertificazion dal setôr manifaturîr; l’ecès di pression fiscâl e tarifarie su lis impresis e sui citadins; il sisteme di regulis e di privileçs che al sta dant in man la Sardegne a pocjis impresis dominants, aromai prossimis a configurâsi tant che oligopoli; il tentatîf di discjariâ sul belanç regjonâl i coscj dal welfare, de scuele e dai ents locâi, in plui di chei za a caric de Regjon, dai traspuarts e de sanitât e v.i.). La part dispositive no configure ni e evoche un percors rivoluzionari eversîf, ma un procès di disimpegn a pats, mai configurât fintremai vuê.
Ce riscuintris vêso vût?
Grande difidence des fuarcis politichis, grande atenzion dai citadins.
Sul vuestri sît, a son regjistrâts cetancj consens di bande de int. Ce rilêf aie vût la notizie in Sardegne?
Sui media, la notizie e je stade dal sigûr valorizade, ma cence entusiasim particolâr.
Cuale ise la situazion dal autonomisim e indipendentisim sart tal 2009, ancje a pet dal risultât eletorâl?
Par noaltris, l’autonomisim nol è sinonim di indipendentisim. Anzit! L’autonomisim e je la tombe de indipendence. I risultâts eletorâi des regjonâls dal 2009 nus rinfrancjin, e inmò di plui su la fonde dal insucès des europeanis. Nô o sin convints che la Italie e je intune decjadence ireversibile. E je fraide dal pont di viste istituzionâl, finanziari e morâl.
Se la Italie e à un avignî, chest nol è tal pseudofederalisim di Bossi, che invezit te sostance al rapresente dome une architeture istituzionâl, buine di stabilizâ la egjemonie dal Nord dentri dal Stât centralist di memorie napoleoniche. Se e à un avignî, al sarà tal contest di un implant confederâl, cu lis regjons o lis macroregjons che si compuartin di stâts tai lôr teritoris, e che si federin pes funzions sorenazionâls.
Ce pensial dai tais resints ai finanziaments de 482 di bande dal Guvier?
Il Stât talian nol à par nuie interiorizade la impuartance e la ricjece des lenghis minoritariis. Il Stât talian al à une cussience istituzionâl che e je fie, di une bande, di Napoleon (passant pai Savoia, che al pensi lui!), e di chê altre dal dogmatisim papist.
Pensaiso di fâ cualchi azion ancje rivuart a cheste situazion?
Noaltris o vin une idee des politichis di planificazion linguistiche e culturâl come di une part rispiet al dut. O intint dî che il teme de lenghe al è par nô dome un toc de cuistion dal Stât sart, e cussì lu tratìn.
Vêso savût de sentence de Cort Costituzionâl cuintri il test de gnove leç regjonâl dal Friûl-Vignesie Julie, che e à acetât 5 dai 6 ponts contestâts dal Guvier?
Sì, e le vin ancje comentade une vore. La Cort Costituzionâl e je daûr a man a man a cambiâ piel, e e reagjìs al cambiament dal contest politic cirint di frenâ i mudaments reâi. Chest, par evitâ che la Cjarte e sedi sorpassade de realtât. Si à di lâ indevant a fâ deventâ vecje la Costituzion.
Vêso vût o isal ipotizabil cualchi colegament cui autonomiscj furlans?
Noaltris no sin autonomiscj, o sin indipendentiscj. Dit chest, jo di persone no, ma il Partît Sart al à une salde e consolidade politiche foreste che e passe pe Alleanza Libera Europea (Ale).
Vêso colegaments cun altris nazions cence stât?
Sì, par mieç de Ale, ma no nus plâs fevelant.
Ivo Murgia, Dree Venier
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
“La Patrie” no je dome un gjornâl, e je une comunitât. Lu conferme la biele partecipazion di une vore di int ai incuintris “sot dal tei” che chest Istât ator pal Friûl e sta tirant dongje interes e voie di discuti lis prospetivis dal nestri avignì. Come che a fasevin i nestris vons al timp des viciniis, dantsi dongje tai moments dificii par condividi ideis, poris e mieçs par la indevant, cussì i letôrs, i aministradôrs e la int plui varie nus àn rispuindût e a àn sielzût di pandinus dute la lôr braure di jessi furlans ma ancje i dubiis e lis incognitis su ce che al vignarà. Graziis di cûr a ducj voaltris e ai Comuns che nus àn dat acet: di Cjarlins a Cormons, di Merêt a Cjopris e Viscon, di Cuar di Rosacis a Tumieç, di Glemone a Tavagnà, di Pavie a Spilimberc.
◆ O continuarìn a cjatâsi fintremai a Setembar ancje parcè che i fats nus mostrin che l’esistence stesse dal Friûl e dai furlans par tancj no je cussì clare. Lu dimostre il gnûf logo “Io sono FVG” che la Regjon e à mandât indevant e che Dree Valcic al comente chi a flanc. No varessin mai pensât di deventâ une agjenzie di marketing ma chi parsore us fasìn viodi il logo che Dree Venier al à prontât tic e tac in rispueste ae porcarie negazioniste (paiade cun bêçs publics) che e innee l’identitât dal Friûl (e ancje di Triest) intun magma indiferenziât cence sens e cence storie. Il nestri logo al à vudis centenârs di condivisions: chel de Regjon dome polemichis.
◆ Par nestri cont al è clâr il dissen: svuedâ il Friûl de sô identitât e de sô rapresentance, e tornâ a rindilu margjinâl come che al è stât tantis voltis te sô storie e come che al jere fintremai ae fondazion de Regjon autonome. No si spieghe in altre maniere il cidinôr totâl su la cuistion dal referendum sul tai dal numar dai parlamentârs, che si davuelzarà ai 20 di Setembar. Sot dal ombrenon chest Istât si vares di fevelâ (invezit dut al tas) de riduzion di 630 a 400 dal numar dai deputâts e di 315 a 200 di chel dai senatôrs, cuntun sparagn di 57 milions par ogni an: leç che e à di jessi confermade parcè che e cambie la Costituzion, ma par nô furlans e cambie ancje la consistence de nestre rapresentance politiche in Parlament. O lassarìn par strade 5 deputâts (i 13 di cumò a laran a ridusisi a 8 ) e 3 senatôrs (fin cumò a son 7); il 40 par cent dai rapresentants dal teritori regjonâl al larà a sparî. Trent e Bolzan, te gnove configurazion, a pierdaran dome un senatôr. Come al solit, a difindaran la lôr comunitât miôr di nô. Ancje la Basilicade, tra lis Regjons che a pierdin plui senatôrs, e à pontât i pîts e e à fat ricors ae Cort Costituzionâl par sospindi il referendum, pe grave lesion ae rapresentance de sô int che la gnove leç e larès a introdusi. La Regjon Friûl-Vignesie Julie invezit e tas, come se vê o no vê il 40 par cent di parlamentârs di mancul e fos une robe di nissun cont. Come se a fossin purcits contents di deventâ persuts… i politics furlans si preparin a la estinzion, cence sunsûr. E i furlans no somein vê masse voie di protezi la categorie. Cuisà parcè? ❚


text:
In spiete dai prins proviodiments, “La Patrie dal Friûl” e stimole il GNÛF governadôr
Sanitât e Uti, cualchi propueste par rimedeâ ai erôrs de ere Serracchiani
Cumò al scomence il biel. E ancje il dificil. Dopo de galopade eletorâl vincidore che ai 29 di Avrîl e à puartât il leghist triestin Massimiliano Fedriga ae presidence de Regjon Friûl-Vignesie Julie cun ben il 57,09% di consens, puartant la Lega Nord cul 34,09% a “asfaltâ” ancje i aleâts (Forza Italia si è fermade al 12,11%, Progetto FVG al 6,29% e Fratelli d’Italia al 5,47%), cumò si vierç la fase tant plui complesse dal guvier. Fedriga stes al à segnadis lis prioritâts: corezi lis riformis plui contestadis de ere Serracchiani (sbocjade dal eletorât, che al à lassât al president candidât dal Centriçampe, Sergio Bolzonello, il 26,84% dome dai consens), vâl a dî lis Uti e la sanitât.
Su chescj temis e su lis prioritâts che a ‘nt derivin, “La Patrie” e à volût sintî trê vôs cetant sensibilis e profondis, che no àn mai mancjât di denunziâ limits e sfuarçaduris des riformis in at: l’economist Fulvio Mattioni, il sindicalist Roberto Muradore e Zaga Balog, dal Coordenament dai comitâts pal Ospedâl di Glemone.
Une ultime notazion sui risultâts eletorâi: intai bancs de oposizion, in plui dal Centriçampe e dal Movimento 5 Stelle (il president candidât Fraleoni Morgera si è fermât al 11,67%), a saran i autonomiscj furlans cul lôr tornâ storic. Il Pat pe autonomie al à totalizât di fat il 4,10% tant che liste, e il 4,40% pal president candidât Sergio Cecotti, puartant in Consei regjonâl il sindic in jessude di Merêt di Tombe, Massimo Moretuzzo, e il sindic di Tramonç Disot, Giampaolo Bidoli.
di Roberto Pensa
«President Fedriga, ti scrîf…»............
In spiete dai prins proviodiments, “La Patrie dal Friûl” e stimole il GNÛF governadôr


text:
Di resint, vincjecuatri gnovis areis a son stadis declaradis risiervis de biosfere MAB Unesco. Tra lis new entry e je la gnove risierve de biosfere dal flum Mura, che al cuvierç un teritori di 29 mil etars dilunc chest cors di aghe. E je la cuarte aree slovene protete a ornâsi dal bol MAB Unesco, dopo des Alps Juliis (aree gjestide dal Parc Nazionâl dal Triglav), jentradis a fâ part de rêt mondiâl intal 2003, dal Cjars (Parc des Škocjanske jame – Grotis di Škocjan), declarât risierve de biosfere intal 2004, e di Kozjansko – Obsotelje (protet dal 2010 e gjestît dal Parc Kozjansko).
Il ministeri dal Ambient sloven al veve mandade indevant za intal 2016 la candidature dal Mura a risierve de biosfere MAB Unesco, candidature sostignude ancje di 13 Comuns traviersâts dal flum. La gnove risierve si slargje suntune aree inte part orientâl de Slovenie, tra il confin austriac e sloven, e chel cravuat e ongjarês. Il flum Mura e il so bacin a svantin une biodiversitât ecezionâl e li si cjate ancje la foreste aluvionâl plui grande de Slovenie, che e fâs par altri part de rêt Natura 2000.
Il ricognossiment Unesco al vierç ancje la strade bande la prime risierve de biosfere MAB Unesco “pentalaterâl” Mura-Drava-Danau, che e colegarès lis areis protetis dilunc di chescj flums in Slovenie, Austrie, Ongjarie, Cravuazie e Serbie, par un totâl di plui di un milion di etars.
Tra lis risiervis de biosfere, in Friûl-Vignesie Julie, intal 2019, ae aree marine protete di Miramare e de cueste triestine al podarès zontâsi il Parc naturâl des Prealps Juliis, che al à presentât in maniere uficiâl la proprie candidature a deventâ risierve MAB Unesco al Ministeri dal ambient ai 10 di Lui. Di Rome a son intenzionâts a sostignî chest an la candidature dal Parc (poiade ancje dai Comuns di Resie, Resiute, Lusevare, Mueç, Scluse, Vençon, Taipane, Dogne, Montenârs, Glemone e Dartigne), che il so ricognossiment al permetarès di vê intun secont moment une aree protete trasfrontaliere des Alps Juliis tra Italie e Slovenie.
Lis risiervis de biosfere MAB Unesco a son conferidis de Unesco intal ambit dal program sientific intergovernatîf Man and the Biosphere, inviât intal 1971, par chei teritoris che a rapresentin esemplis di best practice inte otiche dal disvilup sostignibil e de interazion tra sisteme sociâl e sisteme ecologjic. La rêt MAB Unesco e je formade cumò di 686 risiervis (e di chestis, 20 transfrontalieris) in 122 Paîs diviers. ❚
Tjaša Gruden


text:
Il mensîl in lenghe furlane La Patrie dal Friûl al à presentât Vinars ai 16 di Setembar aes 6 di sere in Sale Ajace dal Comun di Udin il speciâl su la leture continue de Bibie fate dai 3 ai 9 di Avrîl dal 2011 «La storie, la int, lis emozions dal event culturâl plui grant dal 2011 in Friû»
Chest an 2011 a Friuli Doc il calendari dai events si è insiorât de presentazion dal numar speciâl de storiche riviste in lenghe furlane “La Patrie dal Friûl” (www.lapatriedalfriul.org) che al fevele dal grant event de leture continue de Bibie par furlan davuelte dai 3 ai 9 di Avrîl di chest an.
Il mensîl al è vignût fûr intun formât particolâr, di fat: 16 pagjinis cui contignûts solits e un numar in bande di 16 pagjinis dulà che si contin «la storie, la int, lis emozions» de leture cun nons, curiositâts e intervistis ai protagoniscj, massime la int, dal aveniment.
Un numar di meti vie, duncje, par visâsi di cheste grande ocasion culturâl che e à rivât a vê une rispueste di popul grandonone, esaurint subit i puescj a disposizion tant che letôr e cun tancj di lôr che a varessin vût gole di partecipâ restâts fûr.
Dopo dai salûts istituzionâi di Furio Honsell sindic dal Comun di Udin, Pieri Fontanini president de Provincie di Udin e Lorenzo Zanon president de ARLeF (Agjenzie Regjonâl pe Lenghe Furlane), a son intervignûts Dree Venier curadôr dal numar speciâl, pre Roman Michelot “La ereditât di pre Checo e pre Toni” e Angelo Floramo “Tal Nûfcent furlan”.
Al à moderât l’incuintri Christian Romanini. Lis conclusions a son stadis di Dree Valcic diretôr de La Patrie dal Friûl “Par un Friul plui furlan”.
Dree Venier intal editoriâl di presentazion al scrîf «Ancjemò une volte il popul furlan al à dimostrât di tignî ae sô culture, cui fats. Dut chest al à vût dome une atenzion momentanie: finît l´event, subit al è colât il cidinôr. (…) La Patrie dal Friûl e à invezit volût celebrâ cuntun speciâl di pueste lâevent culturâl plui impuartant che si è davuelt in Friûl dal 2011 (celebrazions pai 150 agns dal Stât talian comprindudis, si intint)».


text:
Pre Toni Beline (Vençon 1941 – Visepente 2007), al è stât un dai plui libars pensadôrs che il Friûl al vedi mai vût. Inteletuâl di gran fate, polemist, scritôr, poete, gjornalist, furlanist convint e tradutôr in lenghe furlane, daspò de cetant dure, dibatude e dolorose esperience dal ‘Seminari – che e segnarà in maniere fuarte la sô vision de Glesie e dal Mont – al à tacât a dì messe tal 1965. Al à pandût il so savê, la sô profonde umanitât e il so spirt critic in cetantis glesiis, tant che a Codroip, a Val, a Rualp e a Visepente, là che la muart lu à puartât vie un vincjetrê di Avrîl, sul cricâ de Vierte, intant che al cjaminave pe strade: metafore di une esistence dedicade al popul, intindût tant che “la int”, fûr di ogni cubie e ben lontan dal Palaç, là che la liturgjie e devente burocrazie, votât tal sens di une imitazion di Crist che no podeve mai fâ di mancul di tignî presint l’om, cun dute la sô miserie grivie e la sô bielece sflandorose. Se la sô opare principâl e la sô plui grande fadie in fat di studi, dedizion e sfuarç linguistic e je considerade, a reson, la grande traduzion in lenghe furlane de Bibie, condividude in colaborazion cun Pre Checo Placerean, la sô “Fabriche dai Predis”, là che al descrîf cence censure il clime scjafoiant dal ‘Seminari Arcivescovîl di Udin, e à fat il scjas plui grant, tant che la Curie no à permetût l’Imprimatur. Pandude in forme clandestine, la opare e je deventade un libri cetant popolâr, in dì vuê un dai plui lets in Friûl, ispirant ancje plui di cualchi rapresentazion seniche e teatrâl. Grande vôs di Glesie Furlane, che e à curade une preziose golaine dai siei scrits, pre Toni al à pandût il so pinsîr in libris di grandissime profonditât teologjiche e filosofiche. Lis predicjis e lis letaris, publicadis di Glesie Furlane, a restin forsit l’esempli plui biel di scletece e di stîl dal lôr autôr. ❚
……………………………………..
Cuant che mi met in zenoglon sul scjalinut di len, il confessionâl al tache a criçâ di dutis lis bandis. Tant che mi pâr che si fracassi di chi a un moment. “Miôr che o ledin a confessâsi cjaminant”, mi dîs la vôs che e ven fûr dal gabiot e, vierte la tende, il confessôr al cuche par rindisi cont di cui che al à denant. “Pre Toni, par me al larès ancje miôr. No soi propite chi par confessâmi. Che a son agnorums che no pratichi, anzit o clopi su pe strade dal dubi, e no savarès nancje di ce bande scomençâ”. Chest predi assetic, cui voi profonts, mi cjale come che o fos un puar biât, e cun ogni probabilitât al à ancje reson: “Lis olmis di Diu a son misteriosis. E il crodi al è fadie. Viodistu, la Fede no je mighe un lat in polvar, un omogjeneizât di supâ. A son daûr a fâle deventâ une panade lamie, chei curiâi che si preocupin dome di une liturgjie simpri plui puare di anime. Ma i siei savôrs, chei vêrs, i siei profums, a vadin cerçâts cun pazience. Crodimi, ti vûl une vite par coltivâle. Tacant de contemplazion de nature. De sô bielece”. O jessìn fûr dal Domo di Vençon e o resti stranît. L’Autun al somee che i dedi reson, cui siei colôrs cussì sclarîts tal frêt de sere. “Dentri a cjantin jespui. Fûr il mont al cjante Diu”. O ai simpri pensât che pre Toni al fos un mistic. Un di chei predicjadôrs medievâi che no si contentavin de contemplazion o dal studi, ma a sintivin fuarte la bisugne di scrivi letaris, di criticâ il podê, crudêl e inflacjît, di pandi il verbum de Veretât, simpri. E la fuarce di cheste considerazion mi sburte a fâi une domande fuarte, secje, che di un pôc mi stice la cussience: “Di tant che o vês scrit, mi pâr di cjatâ la vuestre anime soredut tes letaris. Là che si pues gjavâ fûr il vuestri pinsîr plui fresc, imediât, tes relazions cun inteletuâi, cui scritôrs, politics, vescui, altris predis, int di ogni dì. Al nas il ritrat di un Friûl, dissegnât di anade in anade, cu la sô bielece ma ancje cui siei tancj intrics, lis contradizions, i siei erôrs. No mi pâr che in dì di vuê e sedi une vôs compagne ae sô, buine di interpretâ, di aprofondî la societât de nestre Patrie, e ancje cul coraç di patafâle cuant che a son robis che no vadin ben, e che no funzionin. Ce staial sucedint al nestri Friûl?”. L’aiarin al è frescot, e il scûr al sbrisse ben planc jù pe mont. Dome la ponte di aur dal tor e robe l’ultin lamp di soreli, e e lûs come che e fos un fâr piât dongje dal Tiliment. “Bon, il sfuei là che tu scrivis ancje tu e o ai scrit ancje jo, ven a stâi La Patrie, mi par avonde pevarin. Ma tu âs reson tu. No viôt tancj altris presidis di pinsîr libar ator pal Friûl. Gjave cualchi rassegne culturâl tignude sù cu la passion di chei che i crodin, cence spietâsi nuie di nissun. Come chei di Vilecjaze, che ogni an ti inventin percors gnûfs, di Invier come di Istât. O la Radio libare dai furlans, che e prove, che e misclice, che e sperimente. E cjale soredut i zovins, la vere grande sperance e la scomesse plui riscjose. Il vêr probleme al è che no mi pâr che e esisti une scuele di pinsîr critic par furlan. Alc al sta vignint fûr in politiche, sul cont de autonomie. Un laboratori che mi plâs, no dome pai contignûts, dal sigûr in linie cun ce che o ai simpri sostignût. Ma ancje parcè che finalmentri al è trasversâl, al tire fûr il sens profont di une apartignince, cence colôrs e ideologjie. E in plui, mi plasin lis robis che a nassin di une esigjence di studi e di aprofondiment. E dut chest mi sta ben. Ma il rest? Mi pâr che il sociâl al resti cence vôs e cence rapresentance. Par no fevelâ po de culture. Pussibil che dut al vadi ben? Baste no scrivi une recension tristute, tignîsi in buine cul siôr assessôr, no impaçâsi di nuie e cun nissun. Ognidun cul cjâf bas sul so agâr. E magari barufâ par zelosie, o parcè che te graduatorie dai finanziaments no si è intune posizion privilegjade. Bisugnarès fondâ une culture che no sedi sierve di nissune cjadree, di nissun paron. Che e fondi la cualitât no sui becins che i vegnin di cualchi amì in Provincie o in Regjon, ma suntun spirt san, su la voie di cirî une leture dal mont simpri gnove, mai strache di fâ domandis e soredut mai stufe di cirî une rispueste”. Chei dal jespui a àn cuasi concludût. Si sint il cjant par furlan, cussì antîc e cussì fuart che ancje lis pieris dal Domo a parin gjoldi di tante bielece. “Pre Toni, e la assoluzion?”. Dongje, il Tiliment al pâr che al cjanti ancje lui. ❚
Angelo Floramo
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Imlé, il gaelic al è «cool»
Si clamin Imlé e a son une des bands plui interessantis de Irlande di vuê, par vie che a metin dongje cun snait e passion une misture sauride di rap, pop, rock, folk e lenghe gaeliche. Cun chestis credenziâls a àn partecipât l’an passât a Suns Europe e cualchi setemane prime di rivâ in Friûl a àn dât fûr il lôr prin disc.
L’album, omonim, al à une liste di 9 cjançons cun diviersis combinazions di sunôrs, ritmis e melodiis. Il trip hop di Fún Orm e Criochfort, la introspezion di Síos an Bóther e Peacach, la lidrîs rock di Buail Aríst Mé e Ceap do Shuaimhneas, la ande r’n’b di Pádraig, chê teatrâl di Lár na hOíche e chê folk di Go Deo Go Deo.
Un biel lavôr, là che si presee la capacitât di miscliçâ lis vôs e di alternâ atmosferis diferentis, ma cun identitât clare e stîl coerent.
Imlé, “Imlé”, cd Gael Linn, 2017. ❚
_______________
Viaç te citât di U
No je une vuide turistiche, ni un saç e nancje une conte di narative, cun dut che par cui lu lei al podarès jessi chê, chel e magari ancje chê altre. La città che inizia per U al è un libri che al conte di Udin, di ce che si viôt e soredut di ce che no si viôt, e lu fâs cuntun stîl particolâr, tra fats storichis, detais architetonichis, personis e personaçs di ogni sorte.
Il so autôr al è Paolo Medeossi, che si zove di un patrimoni une vore siôr di leturis e di cognossincis par presentâ diviers aspiets e elements, plui o mancul cognossûts, de Capitâl dal Friûl. Cussì, a tacâ de figure dal agnul che al conte e che al dialoghe cul letôr, la peraule scrite e devente piture, sugjestion cinematografiche, fotografie.
Un libri che al stice la curiositât, al da rispuestis e al lasse ancje cualchi pont di domande.
Paolo Medeossi, “La città che inizia per U”, Bottega Errante, 2017. ❚
par cure di Marco Stolfo
NO PAR FURLAN… MA BOGNS. Imlé, il gaelic al è «cool» | Viaç te citât di U / Giulia Daici. Un cûr, une anime, une vôs pal Friûl............
Imlé, il gaelic al è «cool»


text:
Dopo che intal Dicembar passât i judiçs de Cort costituzionâl slovene a àn declarât incostituzionâl l’articul che al definìs lis circoscrizions e i distrets eletorâi pes elezions politichis (daûr dai judiçs, dopo 26 agns i distrets no corispuindin plui ai criteris previodûts de leç: e je di fat masse grande la diference tra chei plui piçui e chei plui grancj), il Parlament de Slovenie al è clamât a risolvi la cuistion. Il tiermin massim par fâ lis modifichis che a coventin al è di doi agns, ma in Slovenie a àn za tacât di un pieç a lavorâ par une soluzion condividude.
Dôs lis soluzions pussibilis: ridefinî i distrets di mût che a sedin comparabii tra di lôr – daûr des primis propuestis metudis jù dal ministeri de aministrazion publiche lis diferencis tra i singui distrets eletorâi a saressin minimis, o ben dentri dal 10%, e in ognidun di chei a jentraressin plui o mancul 19 mil eletôrs – o soprimiju e introdusi lis preferencis. Si fevele in ogni câs de introduzion dal vôt di preference facoltatîf e relatîf, stant che i rapresentants dai partîts parlamentârs a àn za scartade la eventualitât di un vôt di preference assolût e obligatori.
Ae fin di Jugn, tal tierç incuintri ospitât dal president sloven Borut Pahor par provâ a cjatâ une intese largje, si sarès rivâts a un acuardi di principi sul vôt di preference, soluzion preferide de plui part dai partîts: lis listis di candidâts a saressin formadis su la base des circoscrizions e il soiâr di validitât des preferencis al podarès jessi il stes valit pes elezions europeanis (lis preferencis a son buinis dome se plui altis dal cuozient otignût dividint i vôts de liste par dôs voltis il numar dai candidâts su di chê liste).
Pal moment, però, cemût che al è vignût fûr di un altri vertiç a metât di Lui, nissune des dôs opzions e à il sucès sigurât. Il president Pahor, dopo vê consultât esperts di dirit costituzionâl, al varès miôr che il Parlament al aprovàs intant la ridefinizion dai distrets (si ‘nt discutarà intune gnove riunion a metât Setembar) in mût di sodisfâ prin pussibil la domande de Cort costituzionâl, e che al procedès intune seconde fase ae introduzion des preferencis, che par chês e covente la maiorance dai doi tierçs (60 vôts). ❚
Tjaša Gruden


text:
Daspò ducj i proclamis e lis buinis intenzions pandudis de passade zonte regjonâl par ridusi il «digital divide» (o ben, il divari digjitâl) e puartâ la bande largje e la television vie cabli ancje tes vals, i abitants de mont pordenonese si jerin cuasi iludûts di jessi mancul penalizâts. Ma passâts i proclamis e lis bielis promessis, i fats, cun buine pâs de int, a son lâts in maniere cetant difarente.
ANTENIS_ Intant, la regjon a à dade la pussibilitât di conetisi vie «wireless» (cence fîi), ma nancje cheste no samee la miôr des soluzions; prin, parcè che il segnâl al fâs fature a rivâ e e coventarès plui potence, e daspò parcè che intun invier come chel che o stin vivint (che al sarès dal dut normâl, ma che al è dal sigûr stramp se o cjalìn la ande dai ultins agns), cun tante nêf e tantis precipitazions, lis antenis a van distès sot la nêf e, di conseguence, si rive a un vêr e propri black out des comunicazions e a un isolament dal mont. Comuns tant che Claut, Cimolais, Nert e Cjas ma ancje Frisanc e altris, ancjemò vuê no àn la bande largje, e chei imprenditôrs che a àn sielt di no scjampâ vie des monts si cjatin a cjalâ viers il doman savint di jessi penalizâts tal disvilup e jessint costrets in cualchi câs a doprâ la classiche linie ISDN cun coscj alts e prestazions bassis. Cualchi imprenditôr te zone di Budoie, pûr di vê une mieze bande largje, al è obleât a cjapâ il segnâl wireless dal Venit, che – si ben che al passe parsore dal Plan dal Cjaval – al rive a jessi plui fuart e comut di chel furlan.
CUALCHI SOLUZION_ Ma alc si môf! Tal gnûf programe di intervents par puartâ la bande largje tes areis di mont, a son in moviment i lavôrs pe linie ADSL (rêt publiche e privade) di prime gjenerazion tai comuns di Montreâl, Vaiont, Fane, Cjavàs, Midun, Travês e Pinçan. In fase di finiment ancje i lavôrs tai comuns di Frisanc, Tramonç Disore e Disot, Vivâr, Darbe, Sequals, Cjistielgnûf, Clausêt e Vît.
In vie di progjetazion a son lis liniis di Andreis, Barcis, Claut, Cimolais, Nert e Cjas, li che ancje la linie telefoniche normâl no passe vie cabli ma vie aerie (cui problemis che si à vûts indiment parsore).
Miôr a vadin lis robis intal distret dal curtìs e te zone industriâl di Spilimberc, li che ancje in gracie de UE, jenfri il 2011 a varessin di jessi ativis lis liniis ADSL di tierce gjenerazion (plui di 50 Mb/s).
In chescj agns, tancj imprenditôrs e privâts citadins a àn scrit letaris e fat miârs di telefonadis par spesseâ a rivâ a une soluzion dai problemis, ricevint in cualchi câs rispuestis mortificants: «noaltris o sin une aziende come tantis e o vivìn di faturât; di conseguence o metìn implants li che al conven». …Ma alore, cui vevial dit che la ADSL e veve di rivâ prime intai paîs disasiâts?
Sandri Olivetto
TERITORI – Divari digjitâl (digital divide) des monts di Pordenon............
Daspò ducj i proclamis e lis buinis intenzions pandudis de passade zonte regjonâl par ridusi il «digital divide» (o ben, il divari digjitâl) e puartâ la bande largje e la television vie cabli ancje tes vals, i abitants de mont pordenonese si jerin cuasi iludûts di jessi mancul penalizâts. Ma passâts i proclamis e lis bielis promessis, i fats, cun buine pâs de int, a son lâts in maniere cetant difarente.


text:
#18 – Dutis lis rosis ch’a mi regalin Lis rosis a son la mê passion. Lu son di simpri, di cuant che di frute mi sentavi su la jerbe verde dal prât dongje de glesie, puest ch’al faseve sintî sigure mê mari ch’a mi lassave li par une mieze ore. Cumò lu sai ch’a restave a cjalâmi de lobie di [...]
Tag: Real Cocâl
#17 – La bolp Lis gjambis ch’a no tegnin, il cûr ch’al piert un colp ca e un colp là, la buine memorie che, par ironie, e je dome un lontan ricuart. A otantecuatri agns la mê vite e sta lant ben planc, ma e sta lant viers l’ultime pagjine. No steit a pensâ mâl, la vite mi é plasude, [...]


text:
E partive di Palme par rivâ a Gurize. E tocjave ducj i paîs, un par un. Li de stazion di Palme, in place, al jere un cartel cui oraris. Ma i oraris a prometevin ce che lis rovuedis no podevin prometi. E partive, chel sì, la coriere, scuasi simpri, in orari. Ma rivâ… e jere une altre facende. Intal lâ [...]
Tag: Laurin Zuan Nardin
Frutaçats, cuatri, cinc di lôr su la place, a no savê ce fâ, bagolâle, tirâ claps, contâsile, copâ il timp. Intai agns che no jerin ancjemò fabrichis e ducj a jerin contadins. Plui braçs che no lavôr, in cierts moments des stagjons. – Po, no podaressiso butâmi su chel cjar di fen, li, su la tiese, che lu ai intal [...]
– Rudy, trops Dius sono? Il plevan si plante juste devant di Rudy par interogâ. Al à spiegât par dret e par ledrôs, chel grant misteri de Trinitât, un sôl in trê personis e cumò al è il moment de interogazion de ore di dutrine. Rudy le veve pensade ben di metisi intal ultin banc, il plui lontan chel al [...]
Ma vualtris parcè crodeiso che il nestri ustîr culì al si fasi vignî su chestis ideis di contecurte-day? Us al spieghi jo. O vês di savê che, chê altre dì, al si à intopât intun orcul. Plui che intopât si podarès dî che al è colât a plomp dentri inte vuate dal orcul. Un orcul dut neri, cuntun cudìn daûr [...]
Ma sêso sigûrs che Torquemada nol è chenti? Cui? Torquemada, chel incuisidôr là, chel che al mandave sul fogaron i eretics, i marrans e lis striis e ancje i sacrilics che a dopravin malamentri i ordegns sacris. Ma se al sarà muart di 500 agns! No si sa mai! Ma dai! Cun chê int li! Sêso sigûrs? Ma si po! [...]
Par sei stramp al jere simpri stât stramp, di piçul in su. Al barufave cun ducj, al jere arogant, al veve simpri reson lui, nol veve nissun rispiet. Di zovenut al si confermà inte sô strambetât. Lis fantacinis a jerin dutis sôs, in gracis de sachete ben furnide che al si cjatave intai bregons. Lis molave di brut apene che [...]
-Drriin… -Sì, pront -Pront, Irme, ise za pronte la paste? -Eh? Ce paste? Cui fevelial? -Nô o sarìn li tôr une, une e dîs -Ma… -Putanesche, eh! -Ma cui sestu tu? Cui fevelial? -Bon, si viodin alore, mandi -Ma…. -Drriin… -Si, pront -Le astu za metude su la aghe? -Ce aghe, ma cuale aghe, ma sestu chel di prime? -E [...]
– Isal altri? – Nnnno. No. – Altri… no sai cualchi peraule… peraulate… magari, Diu nol vueli… cualchi… cualchi blesteme… – Ehhh. – Sì o no? – Ben, sì, poben e sarà cualchidune, sì. – Tropis? – Ehhh. No sai, cui visâsi… a saran… sîs. O siet. – Sîs o siet? – Vot. – Disìn dîs? – Dîs. – Si [...]
Lets in Ostarie: LA BRISCJE SFLANDOROSE di Laurino Giovanni Nardin CE LIBRI ISAL? Un libri di poesiis che al è jessût tal 2015 par lis edizions Gaspari e al à vût un ricognossiment ancje in tal Premi Gozzano di Torin. Al à dentri 35 poesiis in 70 pagjinis, al coste 10euros e ogni componiment al è voltât ancje par talian, [...]
Al jere une volte un cjaliâr. Un di chei che, timps in daûr, a fasevin scarpis su misure pe int. Chest cjaliâr al jere brâf, une vore brâf. Al faseve scarpis bielononis, lustris, comudis, pratichis, resistentis a la ploie e al soreli e parfin a la nêf. E ducj a lavin li di lui par fâsi fâ lis scarpis gnovis. [...]
La fin dal mont e jere nunziade pe matine daspò. A siet. – Siet e cuatri minûts- al precisà Fredo, biel che a jerin ducj sentâts di fûr, su la stradele a cjapâ il fresc. Che il cjalt, chest an, al è rivât adore e je apene passade la Sense! Fredo al saveve simpri dut, Fredo. Par vie che Gjudite, [...]


text:
Cu la nomine di Paolo Patui a diretôr e je pronte a partî la gnove realtât che e varà di valorizâ la nestre dramaturgjie
Moments critics chei che o sin daûr a vivi. E cuant che o rivarìn a puartâle fûr, bisugnarà fâ i conts cu la lavine economiche, e viodi ce che si rivarà a tirâ sù dal foran profont indulà che a saran coladis dutis lis ativitâts. Fasint riferiment ae opare di Márquez, plui che fevelâ di “amôr”, al sarès il câs di preocupâsi pal “lavôr ai timps dal coronavirus”, viodût che lis misuris cjapadis dal guvier a rivaran a malistent a concedi une bocjade di aiar. Jenfri lis categoriis plui segnadis, a jentrin i lavoradôrs dal mont dal spetacul, che a son stâts i prins a jessi blocâts in cheste epopee di decrets e di ordenancis. Par musiciscj e atôrs al sarà dificil di rivâ a recuperâ dutis lis datis ladis su pai stecs, e cualchidun al varà di tirâ la coree almancul fin ae prossime Sierade.
◆ Intal senari locâl, dut câs, e je une gnove che e varès di fâ un pôc di lusôr intal avignî dai spetacui in lenghe furlane, stant che decisions impuartantis a son stadis cjapadis dentri dal Teatri Stabil Furlan, chel progjet di Nico Pepe (e puartât indenant di Bepi Agostinis) che, biadelore, dopo 40 agns di aparizions fantasimis al somee jessi rivât adore a cjatâ une sô sacume definitive.
◆ Come che us vevin za contât (La Patrie dal Friûl, Avost dal 2019) la associazion “Teatri Stabil Furlan” e jere nassude l’Istât passât, su sburt de Zonte dal Comun di Udin, adun cu la fondazion “Teatro Nuovo Giovanni da Udine”, ARLeF – Agjenzie Regjonâl pe Lenghe Furlane, Societât Filologjiche Furlane, Istitût Ladin Furlan “Pre Checo Placerean”, CSS Teatri stabil di inovazion dal Friûl-Vignesie Julie e cu la Academie Civiche di recitazion dramatiche “Nico Pepe”. Clare che la sielte dai sogjets e à fat saltâ sù la tarme a plui di cualchi realtât lassade fûr (e basti la letare scrite di MateâriuM – Servi di Scena), ma il president de clape, Lorenzo Zanon (za president de ARLeF e al moment president dal Istitût Ladin Furlan “Pre Checo Placeran”) al à subite rispuindût che la associazion no intint di jessi un organisim sierât, anzit, un dai obietîfs al è propit chel di cirî il confront, massime cun chês altris minorancis linguistichis. Plui preocupante, invezit, la reazion de Regjon, che se di une bande e à slungjade la man imprometint i fonts midiant dal Assessorât aes autonomiis locâls, di chê altre e à soflât cuintri, berlant che no son i bêçs (che però no son mancjâts par sglonfânus cun Leonardo). Lassant in bande lis polemichis (ancje se il detai nol è di pôc), ae fin dal an passât (ai 6 e ai 7 di Dicembar) il Teatri Stabil Furlan al à cjapade la ocasion par presentâsi al public intun Licôf, dôs zornadis di dibatiments e di spetacui al Teatri San Zorç, cul coordenament di Massimo Somaglino, in compagnie di esponents de culture furlane tant che Gianni Cianchi, William Cisilino, Francesca Gregoricchio e Paolo Patui. Sîs i filons cjapâts in considerazion: dramaturgjie contemporanie (omaç al Teatri Incerto), propuestis gnovis (MateâriuM), teatri di tradizion (“La casa” di Siro Angeli voltât par furlan), teatri par fruts (cui pipins di Michele Polo e di Patrick Platolino), adataments teatrâi (un progjet de Associazion Teatrâl Furlane su Gianni Gregoricchio) e traduzions (“L’ùali di Diu” di Miklos Hubay voltât inte variante de Val Pesarine di Carlo Tolazzi).
◆ Cumò, daspò di une valutazion atente dai 14 candidâts che a vevin rispuindût al avîs di Zenâr pe figure di diretôr artistic, il Teatri Stabil Furlan al à un gnûf tamonîr: Paolo Patui, un non che al à za dât tant ae culture di cjase nestre e che – in gracie de esperience madressude – al cirarà dal sigûr di direzi la nâf al miôr par chest an, fasint montâ sù ducj i sogjets che a lavorin za tal setôr, e lassant svoletâ lis velis bande il larc de inovazion, cence dismenteâsi de tradizion. ❚


text:
«Fermìnsi achì ducj insiemi… e spietin che il sbuf di sperancis al cjoli il svol, cence ve plui pôre di colâ tal vueit dai ricuarts».
E no vin vude pôre di colâ tai ricuarts scoltant Conte Flame, il prin disc di solits dal zovin cjargnel Alvise Nodale. Pierdisi plan plan tai propris ricuarts, come jessi denant di un fûc di Invier su pes monts de Cjargne. Al è cussì che o sin restâts cjapâts des notis, fatis di ghitare, mandulin e vôs di un musicist furlan, cjargnel, folk e insumiadôr.
Conte Flame e je la prime zoie di un artist ancjemò pôc cognossût, ma za preseât dal public che lu scolte. Mostrant une maturitât e sensibilitât umane e artistiche, Alvise Nodale nus conte e al cjante di storiis popolârs, di ricuarts, di lûcs e tradizions, e come intune poesie la atmosfere e je magjiche.
«Al jere un gno sium za di piçul, chel di regjistrâ un disc» nus conte Alvise. «La convinzion è rivade cuant che o jeri stuf di sunâ i tocs bessôl te cjamare e mi soi butât. E po, si dîs pûr: tant tasût, tant pierdût. Fin a une setemane prime di tacâ lis regjistrazions, nissun al saveve di chescj tocs. Une dì o ai domandât a Lino Straulino se al voleve scoltâ ce che o vevi scrit, e lui al è stât content. Di bon maestri, mi à dade cualchi drete e mi a puartât a Nimis, dulà che si regjistre cence doprâ il computer, come che si faseve une volte».
La regjistrazion in acustic e je une soluzion che Alvise al preferìs. Come che nus spieghe: «Tancj dai miei mîts musicâi (Lino Straulino, Bob Dylan, Tracy Chapman, De André, ma ancje i varis grups folk dai agns ’60/’70) no vevin tant di plui che struments acustics, vôs, e un grum di robis di contâ».
«O soi simpri stât incantesemât de musiche tradizionâl (specialmentri la nestre e chê dal nord Europe: Irlande e Ingletiere par primis) che e conte di storiis, che tal gno cjâf a vignivin contadis e cjantadis ator di un fûc, di un fogolâr, magari di une none. Al è propit cussì che al è nassût il toc Re a Zuviel, e o ai intitulât l’album Conte Flame».
Il cd si compon di 8 tocs: La Storie di Timp, Cori, Nou, Il Re a Zuviel, Cidules, Foes, Novembre, Nine Nane.
Ogni toc, ancje se leât di cheste atmosfere magjiche di conte, al à la sô storie e ognidun al è stât concepît in maniere divierse. A ispirâlu al è stât in prin Lino Straulino, la musiche popolâr, lis tradizions de Cjargne e lis cjacaris fatis cun amîs.
Il toc che Alvise i ten plui di ducj al è Novembre, scrit par so nono e par so cusin che no son plui, e mancjâts ducj e doi ai 14 di Novembar.
De jessude dal disc, ai 30 di Otubar dal 2015, Alvise al è stât clamât a cjantâ in diviersis ocasions e concierts. Al à partecipat a Faber & Gaber days organizât dal folk club di Buri, ai concierts dal Angolo della Musica a Udin, a Radio Onde Furlane, in diviersis localitâts ator pal Friûl e in ultin a Cividât pal Zîr di Italie.
Al è entusiast cuant che nus conte: «O ai vût l’onôr di vierzi il conciert di Riccardo Tesi in duo cun Massimo Donno (par cui che no lu sa, Tesi al è un dai plui preseâts organistis talians. Al à sunât cun Fabrizio De André, Ivano Fossati e tancj altris. Invezit Donno al è un otim cjantautôr di Lecce)».
«Se e va indevant cussì, al è za un bielissim sium. O soi pardabon content di cemût che a stan lant lis robis dopo che la è jessût il disc. O stoi ancje scrivint tocs gnûfs, e mi stoi misurant cul talian, parcè che e je une sfide doprâ une lenghe un tic mancul musicâl dal furlan e dal inglês. Duncje cuissà? Al podarà jessî un disc par talian. Ma al è sigûr: no bandonarai la marilenghe».
«Pal moment no son in program concierts, ma o speri intun Istât cjamât di musiche!»
Il nestri auguri par Alvise al è di continuâ cun dute la sô passion a contânus lis sôs storiis. Par savê di plui su di lui e i sui siei apontaments, baste seguî la so pagjine facebook o il sît web: www.alvisenodale.bandcamp.com ❚
✒ Moira Pezzetta
Alvise Nodale: un zovin cjantautôr che al promet cetant ben, su lis olmis di Straulino............
«Fermìnsi achì ducj insiemi… e spietin che il sbuf di sperancis al cjoli il svol, cence ve plui pôre di colâ tal vueit dai ricuarts».


text:
Chiste aie' le pagine dal torneo dai Borcs
edizion 2000 di Morsan di Strade. I cuatri borcs,
BORC CENTRAL, BORC DAI SIORS, BORC DI SORE e BORC DI SOT, no si son sparagnaz
tal dispiega' dutis le lor mior fuarzis par un event cal restara' par un bon
anut tai curs (e tai genoi) di duc i frequentadors di ostariis di Morsan.
Le pagine no po
siguramentri scomenza'senze une menzion ai eroes dal torneo: el portier dal
borc di sot, Pablo Pagliuca Gjenoves e "fantasista" dal stes borc,
El DUDU. El borc di sot al a' vint le edizion 2000 dal torneo sore dut gracje
alis paradonis dal Gjenoves (mai zuat in puarte in vite so...ma chist no l'im...puarte)
e ai goi dal fantasist DUDU.
Fate dal Biscot
a Morsan di Strade


text:
#05 – Sclopetadis e fusetis E jere une zornade plombice, l’Invier si jere insiorât in chê grande planure sterpe, si viodevin dome cualchi file di staipis di cjanussis. I morârs, dispueâts des fueis, a someavin dai scheletris, come se i lôr ramaçs a fossin dai braçs si slungjavin in cercje dal bon timp che ju varès vistûts. Cualchi piçule besteute [...]
Tag: Sicheduncje
#06 – La regjine des flôrs Une dì viodei la rose, che avilide e diseve: – Des flôrs soi la regjine, come me nissune e je. Di sede urdide o ai la trame, di vilût il gno tocjâ, sflandorôs i miei colôrs, nûi di balsims profumâts. Ma no mi sint par nuie amade, nissun braç mi lee la vite, o soi [...]
#6 – Il baûl des mascaris Ducj si mascarìn, volint fâ biele figure in chest mont che nus à tocjât di vivi. Par chest motîf o vin bisugne des mascaris come dal aiar che o respirìn. Gjisulf al viveve te cjase di famee dulà che secui indaûr e jere scomençade la sô gjernazie e ancje la storie dal baûl des [...]


text:
Un non gnûf che al ten tal grim la storie e l’avignî, cul intindiment di «partecipâ tant che protagonist tal procès di cambiament dai timps e di incressite de solidarietât, che e je ae fonde de coesion sociâl, dimension determinante par lâ indevant».
Il president de Fondazione Crup, Lionello D’Agostini, sul imprin dal an al à motivât cussì la gnove che e rivuarde cheste impuartante realtât furlane. Ven a stâi il gnûf non di Fondazione Crup (Fondazione Cassa di Risparmio di Udine e Pordenone) a Fondazione Friuli.
–
President, parcè ise stade cjapade cheste decision?
A son diferents motîfs che a domandavin di ripensâ al non che nus à identificât par 25 agns, un aniversari ricuardât in forme uficiâl ai 24 di Zenâr stât.
–
Cuâi sono i cambiaments?
Un document firmât tal Avrîl dal 2015 tra la Associazion des Fondazions talianis e il Mef, il ministeri de Economie, al previôt che lis Fondazion no puedin vê plui dal 33% dal lôr patrimoni intun unic puest, di fat te bancje di divignince, par nô la Casse dal Sparagn Fvg, e che jere di Udin e Pordenon. E jere normâl cualchi conseguence tal non. Cun di plui, la Regjon e à decidût di scancelâ lis Provinciis dal Statût di autonomie.
–
Cemût ise colade la sielte su Fondazione Friuli?
No je stade une sielte facile. Dilunc un an e mieç, il timp che o vin lavorât par cambiâ il Statût in diferentis bandis, o vin vût dibatiments ancje fadiôs. Dut câs, o ai di dî cun braùre che ae fin la decision e je stade cjapade ae unanimitât, convints che chest non al segni la nestre storie e tal stes timp al mostri il nestri avignî. E po, il Friûl lu cognossin tal mont, si fasìn identificâ ben di fûr dai nestris confins.
–
Cualis sono lis carateristichis peculiârs di une fondazion che si clame Friuli?
Chê di mantignî unît il teritori che al è simpri stât il nestri pont di riferiment, chel des provinciis di Udin e di Pordenon. O savìn ben che il Friûl al è plui grant, ma ancje che chestis dôs provinciis a son la sô plui grande part. Al è un non che al è inclusîf, dulà che a puedin cjatâsi lis tantis realtâts che lu componin: lis vals dal Nadison, la Cjargne, il Cjanâl dal Fier, lis tieris dongje dal Venit e chês di mâr e di mont. Friûl al cjape dentri in se e al è simbul di une nestre vision progjetuâl un grum identitarie e inclusive. Si sint la necessitât e la urgjence di tornâ a cjapâ sù cheste dimension.
–
Ce isal? Un messaç ancje politic, stant che cu la riforme dai ents locâi la Regjon e je stade dividude in 18 Unions teritoriâls?
La Fondazion no fâs politiche e e rispiete lis leçs. Dut câs il compit di dâ un segnâl, chel forsit sì, la Fondazion lu à: il nestri intindiment al è chel di mantignî la unitât dal Friûl dal pont di viste culturâl e identitari.
–
Par fâ ce di chest unitât?
Un segnâl, che e je ancje un sperance condividude a larc, di rinassite culturâl e etiche, fonde indispensabile pal ripiâsi economic e sociâl di chenti.
–
Stant al Protocol cul Mef, la Fondazion e à di dismeti la partecipazion te Casse dal Sparagn Fvg. E jere fintremai al 60-70% dal patrimoni di 350 milions. Cumò e podarà jessi di no plui dal 33%. Ce cambiament isal?
Pe Fondazion chest al è simpri stât intindût tant che un invistiment strategjic. Par mantignî, par tant che lis normis e il marcjât a consintissin, une bancje peade al so teritori origjinari. Cumò al devente un invistiment finanziari.
–
Ai 24 di Zenâr e je stade la scree di un bust di bronç dal president de Regjon tai agns dal taramot, Antonio Comelli. Une opare logade te sede de Fondazion. Parcè?
Il cambiament dal non par nô, dopo 25 agns, al è come un gnûf tornâ a partî. Comelli e ce che al à savût fâ il Friûl tai agns de sô presidence a son un bon viatic par cheste gnove pagjine di storie che la Fondazion e intint di vivi cul sô teritori. ❚
✒ Antonella Lanfrit
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
GRUP VOLONTARIS DE PROTEZION CIVÎL
Responsabii
- Coordenadôr
PAGNACCO Oliviero
- Vice Coordenadôr
BOTTAI Roberto
- Cjâf di scuadre
DONATO Celestino - PATUI Emanuel
- Segretari
VIT Alessandro
referents internis
- Manager Formatîf
TONIUTTI Fabrizio
- Consulent tecnologjic
DONADA Stefano
Cemût si divential un volontari de protezion civîl
Autocertificazione15 KB
Cun di plui ...
Sale Operative Regjonâl (S.O.R.)
direzion: Vie Nadison, 43
localitât: 33057 Palme (Ud)
numar vert 800 500300
fax: 0432 926 000
telefon: 0432 923110 - 0432 923118
e-mail: sor.protezione.civile@regione.fvg.it
Distret dal Friûl di Mieç
Comun a cjâf: Codroip
sede de Protezion Civîl Comunâl
place des Scuelis, 11
0432 820146
33033 Codroip (UD)
Progjet "A scuele di protezion civîl"
Progjet pensât e realizât dal Grup Comunâl di Protezion Civîl in colaborazion cul Istitût comprensîf "M.L. King" di Sedean, cun chê di inscuelâ i arlêfs de scuele primarie e de scuele secondarie sui temis de protezion civîl e su la sigurece.
- filmât sui compuartaments di tignî tal câs di un taramot
- filmât sui compuartaments di tignî tal câs di un incendi
- filmât sui compuartaments di tignî tal câs di gas velenôs